তথ্যবিবরণী নম্বর : ১২০৮

**নিরবচ্ছিন্ন বিদ্যুৎ সরবরাহ ও গ্রাহক সেবা সংক্রান্ত বিশেষ বিজ্ঞপ্তি**

ঢাকা, ১৯ চৈত্র (২ এপ্রিল) :

|  |  |  |  |
| --- | --- | --- | --- |
|  |  |  |  |
|  | | |

বিদ্যুৎ উন্নয়ন বোর্ডের আওতাধীন চট্টগ্রাম, ময়মনসিংহ, সিলেট ও কুমিল্লা জোনের প্রি-পেইড বিদ্যুৎ গ্রাহকদের বিদ্যুৎ সরবরাহ নিরবচ্ছিন্নভাবে চালু রাখার লক্ষ্যে সংশ্লিষ্ট এলাকার সকল ভেন্ডিং স্টেশন চালু রয়েছে। এছাড়া বিদ্যুৎ গ্রাহকগণ রবি, গ্রামীণ ফোন ও বিকাশের মাধ্যমেও নিজের মোবাইল ফোন থেকে সার্বক্ষণিকভাবে প্রয়োজনীয় ভেন্ডিং সম্পন্ন করতে পারছেন।

নিরবচ্ছিন্ন বিদ্যুৎ সরবরাহ ও গ্রাহক সেবা পেতে বিদ্যুৎ গ্রাহকদের প্রয়োজনে বিদ্যুৎ উন্নয়ন বোর্ডের কেন্দ্রীয় অভিযোগ ও গ্রাহক সেবা কেন্দ্রের ফোন নম্বরঃ ০২-৪৭১২০২২৪, ০২-৪৭১২০২২৫, ০১৭০৮১৪৯৫০২, ০১৭০৮১৪৯৫০৩ এবং কেন্দ্রীয় নিয়ন্ত্রণ কক্ষের ফোন নম্বরঃ ০২-৯৫৫৩১০০, ০১৮১৯২২৮৬১৬ এ যোগাযোগের অনুরোধ জানানো হয়েছে।

#

আসলাম/মামুন/রফিকুল*/সেলিম/২০২০/২১২০ ঘণ্টা*

তথ্যবিবরণী নম্বর : ১২০৭

**স্ক্রল আকারে প্রচারের জন্য**

সকল ইলেকট্রনিক মিডিয়া

ঢাকা, ১৯ চৈত্র (২ এপ্রিল) :

সকল ইলেক্ট্রনিক মিডিয়ায় নিম্নোক্ত বিষয়টি স্ক্রল আকারে প্রচারের জন্য অনুরোধ করা হলো :

**‘**বাংলাদেশ থেকে ফেস মাস্ক (Face Masks) ও হ্যান্ড সেনিটাইজার (Hand Sanitizer) রপ্তানির উপর থেকে নিষেজ্ঞা প্রত্যাহার করেছে বাণিজ্য মন্ত্রণালয়। বাণিজ্য মন্ত্রণায়ের অধীন আমদানি ও রপ্তানি প্রধান নিয়ন্ত্রকের দপ্তর থেকে আজ (২ এপ্রিল) এ সংক্রান্ত আদেশ জারি করা হয়েছে।

উল্লেখ্য, গত ১২ মার্চ, ২০২০ তারিখ বাণিজ্য মন্ত্রণালয় এ পণ্য দুইটি রপ্তানির উপর নিষেধাজ্ঞা আরোপ করেছিল।**’**

**স্ক্রলের জন্য**

**মূলবার্তা : বাংলাদেশ থেকে ফেসমাস্ক ও হ্যান্ড সেনিটাইজার রপ্তানির উপর থেকে নিষেধাজ্ঞা প্রত্যাহার করেছে বাণিজ্য মন্ত্রণালয়।**

#

বকসী/মামুন/রফিকুল/সেলিম/২০২০/২০৩০ ঘণ্টা

তথ্যবিবরণী নম্বর : ১২০৬

**সাবেক ভূমিমন্ত্রী শামসুর রহমান শরীফের মৃত্যুতে মন্ত্রিবর্গের শোক**

 ঢাকা, ১৯ চৈত্র (২ এপ্রিল) :

সাবেক ভূমিমন্ত্রী ও পাবনা-৪ আসনের সংসদ সদস্য, বীর মুক্তিযোদ্ধা শামসুর রহমান শরীফের মৃত্যুতে স্বাস্থ্য ও পরিবার কল্যাণ মন্ত্রী জাহিদ মালেক; বাণিজ্যমন্ত্রী টিপু মুনশি এবং ডাক ও টেলিযোগাযোগ মন্ত্রী মোস্তাফা জব্বার গভীর শোক ও দুঃখ প্রকাশ করেছেন।

আজ পৃথক শোকবার্তায় তাঁরা মরহুমের রুহের মাগফেরাত কামনা করেন এবং শোকসন্তপ্ত পরিবারের প্রতি গভীর সমবেদনা জানান।

#

নাহিয়ান/মামুন/রফিকুল*/সেলিম/২০২০/১৯৩০ ঘণ্টা*

তথ্যবিবরণী নম্বর : ১২০৫

**করোনা পরিস্থিতিতে পোল্ট্রি ও ডেইরি খাতের সংকট মোকাবিলায়**

**কন্ট্রোল রুম চালু করছে মৎস্য ও প্রাণিসম্পদ মন্ত্রণালয়**

ঢাকা, ১৯ চৈত্র (২ এপ্রিল) :

করোনা পরিস্থিতিতে পোল্ট্রি ও ডেইরি খাতের সংকট মোকাবিলায় ৪ এপ্রিল থেকে রাজধানীর ফার্মগেটের প্রাণিসম্পদ অধিদপ্তরে কন্ট্রোল রুম চালুর সিদ্ধান্ত নিয়েছে মৎস্য ও প্রাণিসম্পদ মন্ত্রণালয়। মৎস্য ও প্রাণিসম্পদ মন্ত্রণালয়, প্রাণিসম্পদ অধিদপ্তর ও মৎস অধিদপ্তরের কর্মকর্তাদের সমন্বয়ে প্রতিদিন সকাল ৯টা থেকে বিকাল ৫টা পর্যন্ত এ কন্ট্রোল রুম পরিচালিত হবে। কন্ট্রোল রুমে পোল্ট্রি ও ডেইরি খাতে উদ্ভূত সমস্যা তথা দুধ, ডিম-সহ পোল্ট্রি ও ডেইরি পণ্য এবং খাদ্য পরিবহন, বিপণন-সহ এ সংক্রান্ত সমস্যা হটলাইনের মাধ্যমে তাৎক্ষণিক সমাধানে উদ্যোগ গ্রহণ করা হবে।

একইসাথে করোনাভাইরাস নিয়ে পোল্ট্রি মাংস, দুধ ও ডিম সম্পর্কিত গুজবে বিভ্রান্ত না হওয়া এবং করোনা মোকাবিলায় রোগ প্রতিরোধ ক্ষমতা বৃদ্ধিতে মাংস, দুধ ও ডিমের ভূমিকা তুলে ধরে মন্ত্রণালয়ের লাইভস্টক ও ডেইরি উন্নয়ন প্রকল্পের আওতায় গণমাধ্যমে গণবিজ্ঞপ্তি প্রকাশ ও টিভিসি প্রচারের মাধ্যমে জনসচেতনতামূলক প্রচারণা কার্যক্রম চালানোর সিদ্ধান্ত গ্রহণ করেছে মন্ত্রণালয়। এছাড়া প্রাণিসম্পদ খাতের সমস্যাসমূহ সমাধানে স্বল্প, মধ্য ও দীর্ঘমেয়াদী পরিকল্পনা গ্রহণ করা হবে মর্মেও সভায় সিদ্ধান্ত গৃহীত হয়।

আজ রাজধানীর ফার্মগেটে প্রাণিসম্পদ অধিদপ্তরের সম্মেলন কক্ষে মৎস্য ও প্রাণিসম্পদ মন্ত্রণালয় ও প্রাণিসম্পদ অধিদপ্তরের ঊর্ধ্বতন কর্মকর্তাদের সাথে প্রাণিসম্পদ সংশ্লিষ্ট অংশীজনদের জরুরি মতবিনিময় সভায় এসব সিদ্ধান্ত গৃহীত হয়।

মৎস্য ও প্রাণিসম্পদ মন্ত্রণালয়ের সচিব রওনক মাহমুদের সভাপতিত্বে সভায় মন্ত্রণালয়ের অতিরিক্ত সচিব কাজী ওয়াছি উদ্দিন, প্রাণিসম্পদ অধিদপ্তরের মহাপরিচালক ডা. আবদুল জব্বার শিকদার, ওয়াপসা-বাংলাদেশ, বাংলাদেশ পোল্ট্রি ইন্ডাস্ট্রিজ সেন্ট্রাল কাউন্সিল, বাংলাদেশ ডেইরি ফার্মারস অ্যাসোসিয়েশন, অ্যানিমেল হেলথ কোম্পানিজ অ্যাসোসিয়েশন অভ্‌ বাংলাদেশ (আহকাব), ফিড ইন্ডাস্ট্রিজ অ্যাসোসিয়েশন ও ফিড ইনগ্রেডিয়েন্টস আমদানিকারক সমিতির নেতৃবৃন্দ এবং বেঙ্গল মিট, কোয়ালিটি ফিড ও আনোয়ার গ্রুপের প্রতিনিধিরা এ সময় উপস্থিত ছিলেন।

সভায় সংগঠনের নেতৃবৃন্দ বর্তমান পরিস্থিতিতে পোল্ট্রি ও ডেইরির বিভিন্ন সমস্যা তুলে ধরে তা সমাধানে দ্রুত পদক্ষেপ নেয়ার অনুরোধ জানান। এ সংক্রান্ত সমস্যা সমাধান ও সৃষ্ট ক্ষতিপূরণে সরকারের পক্ষ থেকে সাধ্যমত সবকিছু করার আশ্বাস দেন মৎস্য ও প্রাণিসম্পদ সচিব। এ সময় মন্ত্রণালয়ের চেষ্টায় পোল্ট্রি ও মৎস্য খাদ্যের আমদানিকৃত কাঁচামালের পরীক্ষাগার পিআরটিসি ল্যাব আগামী রবিবার থেকে চালু হবে বলে সভায় জানানো হয়।

#

ইফতেখার/মামুন/রফিকুল*/সেলিম/২০২০/১৮৪০ ঘণ্টা*

তথ্যবিবরণী নম্বর : ১২০৪

**করোনাভাইরাস প্রাদুর্ভাবে প্রবাসী বাংলাদেশিদের সকল প্রকার সহযোগিতার জন্য**

**রাষ্ট্রদূত/হাইকমিশনারদের প্রবাসী কল্যাণ মন্ত্রীর পত্র**

ঢাকা, ১৯ চৈত্র (২ এপ্রিল) :

প্রবাসী কল্যাণ ও বৈদেশিক কর্মসংস্থান মন্ত্রী ইমরান আহমদ বিদেশে নিযুক্ত বাংলাদেশের রাষ্ট্রদূত /হাইকমিশনারদের গতকাল একটি আধা সরকারি পত্রে বর্তমান পরিস্থিতিতে বিদেশে অবস্থানরত বাংলাদেশি প্রবাসীদেরকে সম্ভব সকল প্রকার সহযোগিতা করার আহ্বান জানিয়েছেন।

মন্ত্রী বিশ্বব্যাপী মহামারী করোনাভাইরাস প্রাদুর্ভাবের পরিপ্রেক্ষিতে মন্ত্রণালয় কর্তৃক বিদেশে অবস্থানরত বাংলাদেশি কর্মী ও ডায়াস্পোরার অবস্থা নিয়মিত পর্যবেক্ষণের কথা উল্লেখ করেছেন। তিনি জানিয়েছেন, ইতোমধ্যে মন্ত্রণালয় থেকে বিভিন্ন দেশের বাংলাদেশ মিশনের যৌক্তিক চাহিদানুযায়ী সেখানকার বাংলাদেশি কর্মীদের জরুরি প্রয়োজন মেটাবার জন্য প্রয়োজনীয় অর্থ বরাদ্দ পাঠানো হয়েছে এবং তা অব্যাহত থাকবে।

একই পত্রে মন্ত্রী বর্তমান সময় এবং করোনাভাইরাস উত্তর সময়ে বাংলাদেশি কর্মীদের জন্য কী কী কার্যক্রম গ্রহণ করা যেতে পারে সে সম্পর্কে একটি সুপারিশমালা প্রেরণের জন্য তাঁদেরকে অনুরোধ জানিয়েছেন।

#

রাশেদুজ্জামান/মামুন/রফিকুল*/সেলিম/২০২০/১৮৩০ ঘণ্টা*

তথ্যবিবরণী নম্বর : ১২০৩

**কৃষিক্ষেত্রে ফসল উৎপাদন বৃদ্ধির জন্য সরকার প্রয়োজনীয় ব্যবস্থা গ্রহণ করছে**

**-- কৃষিমন্ত্রী**

ঢাকা, ১৯ চৈত্র (২ এপ্রিল) :

কৃষিমন্ত্রী ড. মোঃ আব্দুর রাজ্জাক বলেছেন, করোনাভাইরাসের প্রভাব মোকাবিলায় কৃষিক্ষেত্রে ফসল উৎপাদন বৃদ্ধি এবং তা অব্যাহত রাখার জন্য সরকার প্রয়োজনীয় সকল ব্যবস্থা গ্রহণ করছে।

মন্ত্রী আজ এক ভিডিও বার্তায় এসব কথা বলেন।

মন্ত্রী আরো বলেন, ইতোমধ্যে সরকার ঘোষিত সাধারণ ছুটির সময়ে চলমান বোরো মৌসুমের অত্যাবশ্যকীয় কৃষি উপকরণ যেমন- সার, বীজ, বালাইনাশক, সেচযন্ত্র-সহ সকল কৃষিযন্ত্র, জ্বালানি, কৃষিজাত পণ্যের পরিবহন এবং ক্রয়-বিক্রয় অব্যাহত রাখার ব্যবস্থা করেছে।

করোনাভাইরাসের কারণে বোরো ধান কাটার শ্রমিকের অভাব থাকায় হাওর এলাকায় হারভেস্টার-সহ কৃষি যন্ত্রপাতি নিশ্চিত করা ও জরুরিভিত্তিতে ধান কাটার ব্যবস্থা গ্রহণ করেছে কৃষি মন্ত্রণালয়।

#

কামরুল/মামুন/রফিকুল*/সেলিম/২০২০/১৮০০ ঘণ্টা*

তথ্যবিবরণী নম্বর : ১২০২

**মশক নিধন ও ডেঙ্গু মোকাবিলায় সম্মিলিত উদ্যোগ নেয়া হচ্ছে**

**-- স্থানীয় সরকার মন্ত্রী**

ঢাকা, ১৯ চৈত্র (২ এপ্রিল) :

সম্ভাব্য ডেঙ্গু মোকাবিলায় সম্মিলিত উদ্যোগ নেয়া হচ্ছে বলে জানিয়েছেন স্থানীয় সরকার মন্ত্রী মোঃ তাজুল ইসলাম। এজন্য মন্ত্রীর   নেতৃত্বে   সংশ্লিষ্ট   সকল মন্ত্রণালয়, বিভাগ ও সংস্থার দায়িত্বশীল প্রতিনিধিগণের সমন্বয়ে একটি শক্তিশালী জাতীয়/স্টিয়ারিং কমিটি গঠন করা হবে। ডেঙ্গু  মোকাবিলায়   প্রতিটি   মন্ত্রণালয়/বিভাগের   করণীয় নির্ধারণ করে মন্ত্রীর স্বাক্ষরে একটি আধা সরকারি পত্র প্রেরণ করা হবে।

সম্মিলিত   উদ্যোগের   অংশ   হিসেবে   দুই   সিটিকর্পোরেশন,   ক্যান্টনমেন্ট  এলাকা,   বেসরকারি বিমান চলাচল কর্তৃপক্ষ একযোগে মশক নিধন অভিযান শুরু করবে। স্থানীয় সরকার বিভাগ সংশ্লিষ্ট   সকল  কর্তৃপক্ষের   সাথে   আলোচনা   করে   সময়সীমা নির্ধারণ করে দিবে।

আজ স্থানীয় সরকার মন্ত্রীর সভাপতিত্বে সচিবালয়ে স্থানীয় সরকার বিভাগের সম্মেলন কক্ষে মশক নিধন ও ডেঙ্গু প্রতিরোধ সংক্রান্ত এক আন্তঃমন্ত্রণালয় সভা অনুষ্ঠিত হয়। সভায় মশক নিধন ও ডেঙ্গু মোকাবিলায় বেশকিছু সিদ্ধান্ত গৃহীত হয়।

সভায় মন্ত্রী বলেন, সরকারি ভবন, লেক, পার্ক, খাল রক্ষণাবেক্ষণের দায়িত্ব পালন করবে সংশ্লিষ্ট মন্ত্রণালয়, অধিদপ্তর বা কর্তৃপক্ষ কিন্তু মশা মারার কাজ করবে সিটি কর্পোরেশন। দীর্ঘ ছুটির সময় বন্ধ থাকা সরকারি-বেসরকারি অফিসগুলো থেকে যেন এডিস মশার উৎপত্তি না হয় তা নিশ্চিত করারও নির্দেশ দিয়েছেন তিনি।

এ সময় ঢাকা উত্তর সিটি কর্পোরেশনের নবনির্বাচিত মেয়র মোঃ আতিকুল ইসলাম, স্থানীয় সরকার বিভাগের সিনিয়র সচিব হেলালুদ্দীন আহমদ, গৃহায়ন ও গণপূর্ত মন্ত্রণালয়ের সচিব মোঃ শহীদুল্লাহ খন্দকার, কৃষি মন্ত্রণালয়ের সচিব মোঃ নাসিরুজ্জামান-সহ সিটি কর্পোরেশনের দায়িত্বপ্রাপ্ত কর্মকর্তারা উপস্থিত ছিলেন।

#

হাসান/মামুন/রফিকুল*/সেলিম/২০২০/১৭১৫ ঘণ্টা*

তথ্যবিবরণী নম্বর : ১২০১

**সাবেক ভূমিমন্ত্রী শামসুর রহমান শরীফের মৃত্যুতে**

**ভূমি মন্ত্রণালয়ের আওতাধীন গণকর্মচারীদের শোক**

ঢাকা, ১৯ চৈত্র (২ এপ্রিল) :

সংসদ সদস্য ও সাবেক ভূমিমন্ত্রী শামসুর রহমান শরীফ-এর মৃত্যুতে ভূমি মন্ত্রণালয় এবং এর আওতাধীন দপ্তর ও সংস্থায় কর্মরত সকল পর্যায়ের কর্মচারীরা শোক প্রকাশ করেছেন।

আজ এক শোকবার্তায় তারা মরহুমের বিদেহী আত্মার মাগফিরাত কামনা করেন এবং শোকসন্তপ্ত পরিবারের প্রতি সমবেদনা জানান।

#

নাহিয়ান/রাহাত/শামীম*/২০২০/১৪৪৫ ঘণ্টা*

তথ্যবিবরণী নম্বর : ১২০০

**করোনা মোকাবিলায় সাধারণ ছুটি**

**জ্বালানি ও সংবাদপত্র আওতা বহির্ভূত থাকবে**

ঢাকা, ১৯ চৈত্র (২ এপ্রিল) :

দেশব্যাপী করোনা ভাইরাস রোগ (কোভিড-১৯) এর সংক্রমণ মোকাবিলা এবং এর ব্যাপক বিস্তার রোধকল্পে সতর্কতামূলক ব্যবস্থা হিসেবে জনপ্রশাসন মন্ত্রণালয় আগামী ৫ এপ্রিল হতে ১১ এপ্রিল পর্যন্ত ছুটি ঘোষণা করেছে।

এসময়ে বিভিন্ন জরুরি পরিসেবার সাথে জ্বালানি এবং সংবাদপত্রও ছুটির আওতা বহির্ভূত থাকবে। আজ জনপ্রশাসন মন্ত্রণালয়ের এক সংশোধিত প্রজ্ঞাপনে এ তথ্য জানানো হয়েছে।

এছাড়া, কৃষি পণ্য, সার, কীটনাশক, খাদ্য, শিল্প পণ্য, চিকিৎসা সরঞ্জামাদি, জরুরি ও নিত্য প্রয়োজনীয় পণ্য পরিবহণ এবং কাঁচা বাজার, খাবার, ঔষধের দোকান ও হাসপাতাল এ ছুটির আওতা বহির্ভূত থাকবে। জরুরি প্রয়োজনে অফিসসমূহ খোলা রাখা যাবে। প্রয়োজনে ঔষধশিল্প, উৎপাদন ও রপ্তানিমুখী শিল্প কলকারখানা চালু রাখতে পারবে। মানুষের জীবন জীবিকার স্বার্থে রিক্সা, ভ্যান-সহ যানবাহন, রেল, বাস পর্যায়ক্রমে চালু করা হবে।

#

সাইফুল/রাহাত/শামীম*/২০২০/১৪৪৫ ঘণ্টা*

তথ্যবিবরণী নম্বর : ১১৯৯

**কোভিড-১৯ (করোনা ভাইরাস) সংক্রান্ত সর্বশেষ প্রতিবেদন**

ঢাকা, ১৯ চৈত্র (২ এপ্রিল) :

রোগতত্ত্ব, রোগ নিয়ন্ত্রণ ও গবেষণা প্রতিষ্ঠান (আইইডিসিআর) এর তথ্যানুযায়ী আজ দেশে নতুন করে আরো ২ জনের শরীরে করোনা সংক্রমণ ধরা পড়েছে। বাংলাদেশে এখন পর্যন্ত কোভিড-১৯ আক্রান্ত রোগীর সংখ্যা ৫৬ জন। এখন পর্যন্ত সুস্থ হয়ে বাড়ি ফিরেছেন মোট ২৬ জন। এ রোগে মৃত্যুবরণ করেছে ৬ জন। বর্তমানে আইসোলেশনে থাকা ব্যক্তির সংখ্যা ৭৮ জন।

এদিকে ন্যাশনাল ডিজাস্টার রেসপন্স কো-অর্ডিনেশন সেন্টার (এনডিআরসিসি) থেকে প্রাপ্ত এ তথ্য অনুযায়ী করোনা ভাইরাস পরিস্থিতি মোকাবিলায় সরকার নিম্ন আয়ের মানুষদের জন্য ৬৪টি জেলায় এ পর্যন্ত   
১১ কোটি ২৪ লাখ ৭২ হাজার ২৬৪ টাকা নগদ সাহায্য এবং ৩৯ হাজার ৬শত ৬৭ মেঃটন চাল বরাদ্দ করেছে।

দুর্যোগ ব্যবস্থাপনা ও ত্রাণ মন্ত্রণালয়ের মাধ্যমে বরাদ্দকৃত এ সাহায্য সমগ্র দেশের সকল জেলা ও উপজেলা প্রশাসনের মাধ্যমে বিতরণ করা হচ্ছে।

#

তাসমীন/রাহাত/শামীম/২০২০/১৩৫১ ঘণ্টা

তথ্যবিবরণী নম্বর : ১১৯৮

**সাবেক ভূমিমন্ত্রী শামসুর রহমান শরীফের মৃত্যুতে মন্ত্রী ও প্রতিমন্ত্রীদের শোক**

 ঢাকা, ১৯ চৈত্র (২ এপ্রিল) :

সাবেক ভূমিমন্ত্রী ও পাবনা-৪ আসনের সংসদ সদস্য, বীর মুক্তিযোদ্ধা শামসুর রহমান শরীফের মৃত্যুতে মুক্তিযুদ্ধ বিষয়ক মন্ত্রী আ ক ম মোজাম্মেল হক; সড়ক পরিবহন ও সেতুমন্ত্রী ওবায়দুল কাদের; তথ্যমন্ত্রী ড. হাছান মাহ্‌মুদ; আইন, বিচার ও সংসদ বিষয়ক মন্ত্রী আনিসুল হক; বস্ত্র ও পাট মন্ত্রী গোলাম দস্তগীর গাজী; মৎস্য ও প্রাণিসম্পদ মন্ত্রী শ ম রেজাউল করিম; পরিবেশ, বন ও জলবায়ু পরিবর্তন মন্ত্রী মোঃ শাহাব উদ্দিন; ভূমিমন্ত্রী সাইফুজ্জামান চৌধুরী; বিজ্ঞান ও প্রযুক্তি মন্ত্রী স্থপতি ইয়াফেস ওসমান; প্রবাসী কল্যাণ ও বৈদেশিক কর্মসংস্থান মন্ত্রী ইমরান আহমদ; নৌপরিবহন প্রতিমন্ত্রী খালিদ মাহ্‌মুদ চৌধুরী; তথ্য ও যোগাযোগ প্রযুক্তি প্রতিমন্ত্রী জুনাইদ আহ্‌মেদ পলক; তথ্য প্রতিমন্ত্রী ডা. মোঃ মুরাদ হাসান; সংস্কৃতি বিষয়ক প্রতিমন্ত্রী কে এম খালিদ গভীর শোক ও দুঃখ প্রকাশ করেছেন।

আজ পৃথক পৃথক শোকবার্তায় তাঁরা মরহুমের রুহের মাগফিরাত কামনা করেন এবং শোকসন্তপ্ত পরিবারের প্রতি গভীর সমবেদনা জানান।

#

মারুফ/রাহাত/শামীম/২০২০/১২৩৫ ঘণ্টা